إتحاد لبلقان

فـ تواخر القرن 19 وحتا القرن 20، كانت كتطرح بزاف فكرة ديال انشاء اتحاد بلقاني من عند تيارات سياسية مختالفة فـ منطقة البلقان، خصوصاً من عند اليساريين. هاد الفكرة كانت كتهدف باش يتاسس اتحاد فدرالي جديد كيجمع دول البلقان، على اساس ديال الاشتراكية، التضامن الاجتماعي، المساواة الاقتصادية، و التعاون بين الشعوب. وخا الشعوب ديال هاد المنطقة عندهم اختلافات فـ الاصل و الدين و الثقافة، كانت الفكرة كتشوف بلي الحاجة المشتركة للتحرر و العدالة تقدر تكون اساس وحدة قوية فـ المنطقة. هاد الفكرة السياسية دازت من ثلاث مراحل فالتطور ديالها. المرحلة اللولة جات ف بدية د القرن 20، و كانت رد فعل على السقوط ديال الدولة العثمانية، و ف هاد الوقت بدات تتشكل الفكرة ديال اتحاد بين دول البلقان. فـ المرحلة الثانية، اللي كانت ما بين لحروب لعالمية (من 1919 حتى لـ1936)، خداو الشُعلة الاحزاب الشيوعية ديال البلقان، و ولاو هما اللي كيدافعو على فكرة الاتحاد. اما المرحلة الثالثة، فا تميزات بالصراع بين زعما الشيوعيين ديال البلقان و جوزيف سطالين، اللي كان ضد الفكرة ف الفترة اللي جات من بعد الحرب العالمية الثانية. تاريخ. اول مرة جات فيها فكرة الاتحاد البلقاني كانت فـ بيلݣراد فـ سنة 1865، ملي بعض المفكرين من البلقان دارو جمعية سميتها "الفيدرالية الديمقراطية الشرقية"، و كانو كيقتارحو اتحاد كيمتد من جبال الالپ حتى ل قبرص، مبني على الحرية السياسية و المساواة الاجتماعية. هاد المفكرين كانو مؤمنين ب مبادئ الثورة لفرانساوية، و ب الافكار الفيدرالية ديال سان سيمون، و مرتابطين ب الافكار الاشتراكية ديال كارل ماركس و ميخائيل باكونين. من بعد، فـ فرانسا فـ سنة 1894، تاسسات جمعية سميتها عصبة الاتحاد البلقاني، اللي شاركو فيها اشتراكيين من اليونان، بلغاريا، صربيا، و رومانيا، و كانو كيدعمو فكرة الاستقلال الذاتي ديال مقدونيا داخل اتحاد عام فـ اوروپا الجنوبية، كمحاولة ل حل المشاكل المعقدة ديال "قضية مقدونيا". المحاولة الموالية كانت مباشرة من بعد ثورة تركيا الفتية فـ 1908، و فـ العام اللي من بعد (1909) فـ مدينة سالونيكا، تْدمجات جمعية العمال الاشتراكيين مع جوج مجموعات اشتراكية بلغارية، و تاسسات منظمة سميتها الفيدرالية الاشتراكية ديال عمال الدولة العثمانية. هاد المجموعة ما كانتش كتعتابر القومية مسالة مهمة حتى لـ 1913، و ما كانتش كتشوف بلي حق تقرير المصير مهم بزاف. و وخا داكشي، القيادة ديالهم كانت كتحافظ على موقف معتدل تجاه النزعات القومية اللي كانت كتكبر وسط الاحزاب الاشتراكية فـ البلقان. حركة الاتحاد الاشتراكي. حركة الاتحاد الاشتراكي ديال البلقان بانت من بعد ثورة الشباب الاتراك فـ1908. اول مؤتمر اشتراكي للبلقان تدار بين 7 و 9 يناير 1910 ف بيلݣراد. المواضيع الرئيسية ف هاد المؤتمر كانت وحدة البلقان و التحرك ضد الحروب اللي كانت قريبة تجي. نقطة مهمة خرة كانت الدعوة لحل "المسالة المقدونية". فـ1915، من بعد مؤتمر ف بوخاريست، تقرر انشاء اتحاد عمالي اشتراكي ثوري للبلقان، كيضم مجموعات اللي كانت متبعة مؤتمر تسيمرڤالد "Zimmerwald conference" و كتعارض المشاركة ف الحرب العالمية اللولة. ف البدية كان على راس هاد الاتحاد كريستيان راكوڤسكي، و كان من بين النشطاء المهمين ڤاسيل كولاروڤ و جورجي ديميتروڤ. فـ1915، كتب ديميتروڤ بلي مقدونيا، "… اللي كانت مقسمة لثلاثة د لاجزاء… "، غادي تكون "… موحدة ف دولة وحدة كتتمتع بحقوق متساوية ف اطار الاتحاد الديموقراطي ديال البلقان". هاد مقدونيا المستاقلة و الموحدة كانت غادي تشمل المناطق الجغرافية اللي كانت تابعة ل پولونيا و يوݣوسلاڤيا و اليونان. القادا ديال الاتحاد تعاقبو من عند حكومات البلقان ف مراحل مختالفة. راكوڤسكي تْطرّد من بزاف ديال دول البلقان، و خلال الحرب العالمية اللولة، ولى عضو مؤسس ف الاتحاد العمالي الاشتراكي الثوري ديال البلقان. من بعد مشى ل روسيا، و لتاحق ب الحزب البولشوڤي من بعد ثورة اكتوبر فـ1917، و من بعد ديميتروڤ و كولاروڤ و راكوڤسكي ولاو اعضاء فـالكومينترن (الشيوعية الدولية).